次韵張察推詠密印竹軒
作者：慕容彥逢
朝代：宋

paragraphs: 衛尉才豪雖卓絕，溺志奢淫愧明哲。
羅綺叢中醉復醒，趁拍佳人不成列。
黄門侍郎天機深，傲世忘榮事高潔。
侯印公主不解顔，好竹之心了無節。
紛華必竟致青螺，恬澹有誰賡白雪。
此君佳致識者稀，千古清風與明月。
高僧欲現菩提心，種竹滿軒功未徹。
嬋娟人共得觀臨，蕭瑟師當知演說。
率然相造師勿嗔，勝遊本爲吾僧設。
對君不惜洛生吟，更待詩酣歌一闋。